എസ്.എന്‍.ഡി.പി. യോഗം - വിക്കിപീഡിയ

# എസ്.എന്‍.ഡി.പി. യോഗം

### വിക്കിപീഡിയ, ഒരു സ്വതന്ത്ര വിജ്ഞാനകോശം.

ശ്രീനാരാ‍യണ ധര്‍മ്മ പരിപാലന യോഗം എന്നതിന്റെ ചുരുക്കെഴുത്താണ്‍ എസ്.എന്‍.ഡി.പി.യോഗം. കേരളത്തിന്റെ നവോഥാനത്തില്‍ പ്രധാന പങ്ക് വഹിച്ച ശ്രീനാരാ‍യണ ധര്‍മ്മ പരിപാലന യോഗം 1903 മെയ് 15-നു കമ്പനി നിയമപ്രകാരം രജിസ്റ്റര്‍ ചെയ്തു. ശ്രീനാരായണഗുരു യോഗത്തിന്റെ ആദ്യ അദ്ധ്യക്ഷനും കുമാരനാശാന്‍ ആദ്യ സെക്രട്ടറിയും ആയിരുന്നു.

### [തിരുത്തുക] ആരംഭം

സാമുദായികസമത്വത്തിനുവേണ്ടിയുള്ള സംഘടിതയത്നം കേരളത്തില്‍ ആദ്യമായുണ്ടായത് എസ്.എന്‍.ഡി.പി യോഗത്തിന്റെ ആരംഭത്തോടെയാണ്‍. ഒരു വലിയ സംഘടന രൂപീകരിച്ച് ശക്തിയായ ഒരു പ്രക്ഷോഭണം തുടങ്ങാന്‍ വേണ്ടി ‘ഈഴവ മഹാജനസഭ’ എന്ന പേരില്‍ ഒരു സംഘടന തുടങ്ങുവാന്‍ ഡോ. പല്പു തീരുമാനിച്ചു. അതിലേക്ക് ആവശ്യമായ നിയമാവലി രൂപപ്പെടുത്തി തങ്കശ്ശേരിയില്‍ നിന്നും പുറപ്പെടുന്ന ‘മലയാളി’ പത്രത്തില്‍ അദ്ദേഹം പ്രസിദ്ധപ്പെടുത്തി. മയ്യനാട്, പരവൂര്‍ മുതലായ പ്രദേശങ്ങളില്‍ ഡോ. പല്പുവും അദ്ദേഹത്തിന്റെ സ്നേഹിതരും ചില യോഗങ്ങള്‍ വിളിച്ചു കൂട്ടിയെങ്കിലും അവയൊന്നും ഫലപ്രാപ്തിയിലെത്തിയില്ല. അക്കാലത്താണ്‍ അരുവിപ്പുറത്ത് നാരായണഗുരു ശിവപ്രതിഷ്ഠ നടത്തിയതും ശിവക്ഷേത്രം സ്ഥാപിക്കുന്നതും. അതിന്റെ ഭരണത്തിനും മറ്റ് ഉത്തരവാദിത്വങ്ങള്‍ക്കുമായി ഒരു “വാവൂട്ട് യോഗം” നന്നായി പ്രവര്‍ത്തിക്കുന്നതായി ഡോ. പല്പു മനസ്സിലാ‍ക്കി. സമുദായോദ്ധരണത്തിനായുള്ള സംഘടന വിജയകരമായി നടത്താന്‍ അതിനെ മതത്തോട് ബന്ധിപ്പിക്കുകയും ഗുരുവിന്റെ അധ്യക്ഷതയില്‍ ആ സ്ഥാപനം പ്രവര്‍ത്തിപ്പിക്കുകയും ചെയ്യണമെന്ന് ഡോ. പല്പു മനസ്സിലാക്കി നാരാ‍യണഗുരുവുമായും അദ്ദേഹത്തിന്റെ അനുയായികളുമായും മറ്റും ചര്‍ച്ചകള്‍ നടത്തി ഗുരുവിന്റെ പൂര്‍ണ്ണ അനുഗ്രഹവും അനുയായികളുടെ പിന്തുണയും സമ്പാദിച്ചു.

### [തിരുത്തുക] യോഗം രുപീകരണം

ശ്രീനാരായണഗുരുവിനു വേണ്ടി കുമാരനാശാന്‍ പേരുവച്ചയച്ച ഒരു ക്ഷണകത്തിന്റെ അടിസ്ഥാനത്തില്‍ കേരളത്തിന്റെ നാനാഭാഗത്തുനിന്നും എത്തിയ കുറേ ഈഴവപ്രമാണിമാര്‍ 1902 ഡിസംബറില്‍ തിരുവനന്തപുരത്തെ കമലാലയം ബംഗ്ലാവില്‍ യോഗം ചേര്‍ന്നു. നാരായണഗുരു ആദ്യം പ്രതിഷ്ഠിച്ച അരുവിപ്പുറം ക്ഷേത്രത്തോടനുബന്ധിച്ചു നടന്നിരുന്ന “വാവൂട്ട് യോഗം” കേരളത്തിലാകെ പ്രവര്‍ത്തിക്കുന്ന ശ്രീനാ‍രായണ ധര്‍മ്മ പരിപാലന യോഗമാക്കി വളര്‍ത്താന്‍ അന്നവര്‍ തീരുമാനിച്ചതിന്റെ ഫലമായാണ്‍ യോഗം സ്ഥാപിച്ചത്.

ശ്രീനാരായണ ഗുരുവിന്റെ ആദര്‍ശങ്ങള്‍ പ്രചരിപ്പിക്കുക, ഈഴവര്‍,തീയര്‍ തുടങ്ങിയ അവശ സമുദായങ്ങളെ സാമൂ‍ഹികവും ആത്മീയവുമായ പുരോഗതിയിലേക്ക് നയിക്കുക, സന്യാസമഠങ്ങളും വിദ്യാഭാസ സ്ഥാപനങ്ങളും സ്ഥാപിക്കുക, തുടങ്ങിയവയായിരുന്നു യോഗത്തിന്റെ മുഖ്യ ലക്ഷ്യങ്ങള്‍. യോഗത്തിന്റെ മുഖപത്രമായി വിവേകോദയം എന്ന ദ്വൈമാസിക കുമാരനാശാന്റെ പത്രാധിപത്യത്തില്‍ 1904ല്‍ ആരംഭിച്ചു. ഡോ. പല്പു ശ്രീനാരായണ ഗുരുവിന്റെ സന്ദേശങ്ങള്‍ പ്രചരിപ്പിച്ചു. ഈ പ്രവര്‍ത്തനങ്ങളുടെയും പല പല നിവേദനങ്ങളുടെയും ഫലമായി പല സര്‍ക്കാര്‍ വിദ്യാലയങ്ങളും ഈഴവര്‍ക്ക് തുറന്നുകൊടുക്കപ്പെട്ടു. ശ്രീനാരായണഗുരുവിന്റെ ക്ഷേത്രനിര്‍മ്മാണ പ്രവര്‍ത്തനങ്ങള്‍ക്ക് യോഗം പരിപൂര്‍ണ്ണ പിന്തുണ നല്‍കി.

### [തിരുത്തുക] എന്‍.കുമാരന്റെ നേതൃത്വം

1919ല്‍ എന്‍. കുമാരന്‍ യോഗം സെക്രട്ടറിയായി. അദ്ദേഹത്തിന്റെ കാലത്താണ്‍ ക്ഷേത്രപ്രവേശന പ്രക്ഷോഭണം, മദ്യവര്‍ജ്ജന പ്രക്ഷോഭണം, വൈക്കം സത്യാഗ്രഹം തുടങ്ങിയവയില്‍ യോഗം പങ്കെടുത്തത്. വൈക്കം സത്യാഗ്രഹത്തിന്റെ ഫലമായി ക്ഷേത്രവീഥികളില്‍ സഞ്ചരിക്കാന്‍ അവര്‍ണ്ണര്‍ക്ക് അനുവാദം ലഭിച്ചു.

### [തിരുത്തുക] ടി.കെ. മാധവന്റെ നേതൃത്വം

1928ല്‍ യോഗം സെക്രട്ടറിയായി ടി.കെ. മാധവന്‍ തിരഞ്ഞെടുക്കപ്പെട്ടതോടെ യോഗം ഒരു കെട്ടുറപ്പുള്ള സംഘടനയായി മാറി. ഇന്നു കാണുന്ന എസ്.എന്‍.ഡി.പിയുടെ സ്ഥാപനപരമായ അസ്ഥിവാരം അദ്ദേഹം സൃഷ്ടിച്ചതാണ്‍. ഈ കാലഘട്ടം സംഘടനാഘട്ടമെന്നും പ്രക്ഷോഭണഘട്ടമെന്നും അറിയപ്പെടുന്നു. യോഗത്തെ ഇന്ത്യയിലെ ഏറ്റവും വല്യ സമുദായസംഘടനയാക്കി തീര്‍ത്തതും സാമുദായിക അവശതകള്‍ പരിഹരിക്കാനുള്ള പ്രക്ഷോഭണങ്ങളെ അഖിലേന്ത്യാ തലത്തില്‍ ശ്രദ്ധേയമാക്കിയതും അദ്ദേഹത്തിന്റെ നേട്ടങ്ങളാണ്‍. മുന്‍പ് നടന്ന വൈക്കം സത്യാഗ്രഹം അദ്ദേഹത്തിന്റെ സൃഷ്ടിയായിരുന്നു.

### [തിരുത്തുക] സി.കേശവന്റെ നേതൃത്വം

1933ല്‍ സി. കേശവന്‍ യോഗം സെക്രട്ടറിയായി. അദ്ദേഹത്തിന്റെ നേതൃത്വത്തില്‍ ഈഴവ-കൃസ്ത്യന്‍-മുസ്ലിം സമുദായങ്ങള്‍ ചേര്‍ന്ന് “നിവര്‍ത്തന പ്രക്ഷോഭണം” ആരംഭിച്ചു. 1935 ജൂണ്‍ 7ന്‍ കോഴഞ്ചേരിയില്‍ ചെയ്ത പ്രസംഗം അദ്ദേഹത്തെ ജയിലില്‍ എത്തിച്ചുവെങ്കിലും നിവര്‍ത്തന പ്രക്ഷോഭണം വന്‍ വിജയമാ‍യി. അതിന്റെ ഫലമായി അവര്‍ണ്ണര്‍ക്ക് ക്ഷേത്രങ്ങളില്‍ പ്രവേശിക്കാ‍നുള്ള അനുമതിയും, ഈഴവ-കൃസ്ത്യന്‍-മുസ്ലിം സമുദായങ്ങള്‍ക്ക് സര്‍ക്കാര്‍ സര്‍വീസില്‍ സംവരണവും സര്‍ക്കാര്‍ അനുവദിച്ചു. അതോടൊപ്പം സര്‍ക്കാര്‍ നിയമനങ്ങള്‍ നടത്താന്‍ പബ്ലിക്ക് സര്‍വീസ് കമ്മീഷനും രൂപീകൃതമായി. അതോടെ എല്ലാ ജാതിക്കാ‍ര്‍ക്കും പട്ടാളത്തിലും പ്രവേശനം ലഭിക്കുകയും “നായര്‍ പട്ടാളം” എന്ന പേര്‍ മാറുകയും ചെയ്തു.

### [തിരുത്തുക] ആര്‍.ശങ്കറും അതിനു ശേഷവും

സ്വാന്തന്ത്ര്യ സമരത്തില്‍ യോഗം കോണ്‍ഗ്രസിനോടൊപ്പം ചേര്‍ന്നു നിന്നു.

യോഗം വിദ്യാഭ്യാസ കാര്യത്തില്‍ വീണ്ടും ശ്രദ്ധപതിപ്പിച്ചത് ആര്‍. ശങ്കര്‍ യോഗം സെക്രട്ടറിയായതോടുകൂടെയാ‍ണ്‍. 1947ല്‍ കൊല്ലത്ത് ശ്രീനാരായണ കോളേജ് സ്ഥാപിച്ചുകൊണ്ട് ഉന്നത വിദ്യാഭ്യാസരംഗത്തെ പ്രവര്‍ത്തനങ്ങള്‍ക്ക് തുടക്കം കുറിച്ചു. തുടര്‍ന്ന് നാടിന്റെ പലഭാഗങ്ങളിലായി സ്ഥാപിക്കപ്പെട്ട കോളേജുകളുടെ ഭരണം 1952ല്‍ എസ്.എന്‍ ട്രസ്റ്റിനു കീഴിലാക്കി.

നാരായണഗുരു മരണം വരെ പ്രസിഡന്റ് പദവി വഹിച്ചു. തുടര്‍ന്ന് കെ. അയ്യപ്പന്‍, എം. ഗോവിന്ദന്‍, പി.കെ. വേലായുധന്‍, വി.കെ. പണിക്കര്‍, ഡോ. പി.എന്‍. നാരായണന്‍, കെ. സുകുമാരന്‍, ആര്‍. ശങ്കര്‍, വി.ജി. സുകുമാരന്‍, കെ.എ. വേലായുധന്‍, എ. അച്ചുതന്‍, സി.ആര്‍. കേശവന്‍ വൈദ്യര്‍, എം.കെ. രാഘവന്‍, കെ. രാഹുലന്‍, ജി. പ്രിയദര്‍ശന്‍, സി.കെ. വിദ്യാസാഗര്‍ എന്നിവര്‍ യോഗം പ്രസിഡന്റുമാരായിരുന്നു. യുവജനവിഭാഗവും വനിതാവിഭാഗവും യോഗത്തിനുണ്ട്. യോഗത്തിന്റെ ഇപ്പഴത്തെ മുഖപത്രം ‘യോഗനാദം’ ആണ്‍.

എസ്.എന്‍. ട്രസ്റ്റിനു കീഴില്‍ പ്രവര്‍ത്തിക്കുന്നവയല്ലാതെ യോഗത്തിന്റേതായി പല വിദ്യാഭ്യാസ സ്ഥാപനങ്ങളുമുണ്ട്.

വിദ്യ കൊണ്ട് പ്രബുദ്ധരാകാനും വ്യവസായം കൊണ്ട് അഭിവൃദ്ധിപെടാനും സംഘടനകൊണ്ട് ശക്തരാകാനും നാരായണഗുരു നല്‍കിയ ആഹ്വാനം പ്രാവര്‍ത്തികമായത് യോഗം വഴി ആയിരുന്നു. താലികെട്ട് കല്യാണം, പുളികുടി തുടങ്ങിയ അനാചാ‍രങ്ങള്‍ നിര്‍ത്തലാക്കിയതും വിവാഹസമ്പ്രദായം ലളിതമാക്കിയതും ഗുരുവിന്റെ നിര്‍ദ്ദേശപ്രകാരം യോഗം പ്രവര്‍ത്തിച്ചത് വഴിയാണ്‍.

കെ. അയ്യപ്പന്റെ നേതൃത്വത്തിലുണ്ടായ ‘സഹോദര പ്രസ്ഥാനം’, അയ്യങ്കാളി നേതൃത്വം നല്‍കിയ ‘സാധുജനപരിപാലന യോഗം’, പണ്ടിറ്റ് കെ.പി. കറുപ്പന്റെ നേതൃത്വത്തിലുണ്ടായ അരയസമുദായ സംഘടന തുടങ്ങിയവയൊക്കെ യോഗം പ്രവര്‍ത്തനങ്ങളില്‍ നിന്ന് ഉത്തേജനം ഉല്‍ക്കൊണ്ട് രൂപം കൊണ്ടവയാണ്‍.

## [തിരുത്തുക] അവലംബം

1. നാരായണഗുരു - സമാഹാരം - പി.കെ. ബാലകൃഷ്ണന്‍ (1954)
2. [വിക്കിപീഡിയ ഇംഗ്ലീഷ്] - http://en.wikipedia.org/wiki/Ezhava
3. [ഡല്‍ഹി എസ്.എന്‍.ഡി.പി യൂണിയന്‍] - http://www.sndpuniondelhi.org/index.html
4. [ശ്രീനാരായണഗുരു ഫോറം] - http://www.geocities.com/guruforum/sndpc-2807.htm
5. [സി.കേശവന്]- http://www.geocities.com/guruforum/ckesavan.htm
6. [മൂര്‍ക്കോത്ത് കുമാരന്‍]- http://www.geocities.com/guruforum/moorkoth.jpg

| ഈ ലേഖനം അപൂര്‍ണ്ണമാണ്. ഇതു പൂര്‍ത്തിയാക്കുവാന്‍ സഹകരിക്കുക. സഹായത്തിനു ഈ ലേഖനത്തിന്റെ ഇംഗ്ലീഷ് പതിപ്പ്.

Retrieved from "http://ml.wikipedia.org../../../%E0%B4%8E/%E0%B4%B8/%E0%B5%8D/%E0%B4%8E%E0%B4%B8%E0%B5%8D.%E0%B4%8E%E0%B4%A8%E0%B5%8D%E2%80%8D.%E0%B4%A1%E0%B4%BF.%E0%B4%AA%E0%B4%BF._%E0%B4%AF%E0%B5%8B%E0%B4%97%E0%B4%82.html"

സൂചിക: അപൂര്‍ണ്ണ ലേഖനങ്ങള്‍

##### Views

- ലേഖനം
- സംവാദം
- ഇപ്പോഴുള്ള രൂപം

##### ഉള്ളടക്കം

- പ്രധാന താള്‍
- പുതിയ താളുകള്‍
- സമകാലികം
- ലേഖനം തുടങ്ങുക

##### പങ്കാളിത്തം

- വിക്കി സമൂഹം
- വിക്കി പഞ്ചായത്ത്
- സംഭാവന

##### വഴികാട്ടി

- സഹായം
- മാര്‍ഗ്ഗരേഖകള്‍

##### ആശയവിനിമയം

- തല്‍സമയ സം‌വാദം

##### തിരയുക

##### ഇതര ഭാഷകളില്‍

- English